钦定古今图书集成/理学汇编/字学典/第054卷 > 《徐官古今印史》 > 《隶势》汉·蔡邕
## 钦定古今图书集成/理学汇编/字学典/第054卷 > 《徐官古今印史》 > 《隶势》汉·蔡邕

鸟迹之变，乃惟《佐隶》。蠲彼繁文，崇此简易。厥用既行，
体象有度。奂若星阵，郁若云布。其大径寻，细不容发，
随事从宜，靡有常制。或穹窿恢廓，或栉比鍼列，或砥
绳平直，或蜿蜒缪戾，或长邪角趣，或规旋矩折。修短
相副，异体同势。奋华轻举，离而不绝。纎波浓点，错落
其间。若钟簴设张，庭燎飞烟。崭喦崔嵯，高下属连。似
崇台重宇，层云冠山。远而望之，若飞龙在天；近而察
之，心乱目眩。奇姿谲诞，不可胜原。研桑所不能计，宰
赐所不能言。何草篆之足算，而斯文之未宣。岂体大
之难睹，将秘奥之不传。聊伫思而详观，举大略而论
旃。